Henriette Kjær (KF), 2004-04-29:
Forslagsstillerne ønsker at få gennemført, at der etableres et obligatorisk tilbud om uvildige støttepersoner til gravide stofmisbrugere.
Formålet er at give den gravide den bedste hjælp og modvirke yderligere udstødelse.
Jeg er helt enig med forslagsstillerne i, at det er vigtigt, at der bliver grebet hurtigt og effektivt ind over for gravide stofmisbrugere.
En relevant og hurtig hjælp vil kunne forebygge eventuelle skader på det ufødte barn og bidrage til, at graviditeten og tiden efter fødslen forløber på en bedre måde.
Gravide stofmisbrugere er en særlig udsat gruppe med behov for en koordineret indsats og støtte, ikke kun af hensyn til moderen, men også i den grad i forhold til barnet.
Derfor er der i amter og kommuner etableret et tæt samarbejde, hvor f.eks. jordemoder, sundhedsplejerske, læge, misbrugsbehandler, sagsbehandler og fagpersoner på børneområdet bliver inddraget.
Det er faggrupper, der alle har ansvar for at være opmærksomme.
Det bliver underbygget ved, at der er en egentlig underretningspligt i servicelovens § 34, stk. 3.
Personer, der udøver offentlig tjeneste eller hverv, skal underrette kommunen, hvis de får kendskab til en gravid kvinde med alvorlige misbrugsproblemer.
Det er mit indtryk, at der allerede i dag i det eksisterende samarbejde bliver taget højde for, hvilken person der skal have kontakten til den gravide.
Det vil typisk være sagsbehandleren i kommunen, der har den koordinerende funktion i sagen, men en anden fagperson, som kvinden har tillid til, kan også have den funktion.
For her som i alle andre sager drejer det sig jo først og fremmest om at få oparbejdet et tillidsforhold og et positivt samarbejde.
Forslagsstillerne peger på, at en kommune eller amtskommune, når graviditeten er kendt, skal have pligt til at tilbyde en støtteperson.
Kommunen eller amtet skal have udarbejdet en liste over kvalificerede støttepersoner, som den gravide så kan vælge imellem.
Støttepersonen skal være uafhængig og i øvrigt opfylde en række krav, bl.a. særlig relevant viden og personlig baggrund. Der eksisterer i dag en støtte- og kontaktpersonordning efter den sociale lovgivning.
Målgruppen for servicelovens § 80 er afgrænset til de mest socialt udsatte og isolerede grupper af sindslidende, men Socialministeriet har iværksat forsøg i samarbejde med udvalgte kommuner og amter for at undersøge, om det kunne være hensigtsmæssigt at udvide personkredsen.
Ordningen kunne f.eks. også omfatte de sværest stillede hjemløse, stof- og alkoholmisbrugere.
Der er allerede lavet en rapport om erfaringerne fra forsøgsordningen på hjemløseområdet, og Videns- og Formidlingscentret for Socialt Udsatte er nu ved at færdiggøre en afsluttende rapport om støtte-/kontaktpersonordning på alkohol- og stofmisbrugerområdet.
Støtte- og kontaktpersonordningen skal revideres i
Folketinget senest i samlingen 2004-05
Erfaringerne fra forsøgsordningerne vil indgå i overvejelserne om eventuelt at udvide målgruppen for ordningen.
Jeg synes, at det på det tidspunkt vil være naturligt at overveje, om også gravide stofmisbrugere skal være en del af målgruppen.
Under alle omstændigheder mener jeg, at vi bør vente, til ordningen alligevel skal revideres, og regeringen kan derfor ikke støtte beslutningsforslaget.